  Анжелика Тихонова корреспондент 2017-тӥ арын Удмуртиын куиськонъя Росси школа усьтыны малпало. Отын вань мылкыд карисьёс дышетскыны быгатозы. Иворъёсъя «Удмуртия» агентстволы со сярысь вераз элькунысь чеберлыко киужъёсъя йӧскалык центрысь удмурт куиськонъя ёзэтлэн кивалтӥсез Людмила Буянова. «Ми доры ваньзы дышетскыны мед лыктозы. Дышетӥсьёсыз ӧтчаса, пӧртэм фестивальёс но, котьмар но ортчытӥськом ук. 2015-тӥ арын Куиськонъя калыккуспо фестиваль ортчытӥм вал. Вуоно арын но быгатӥм ке, фестиваль радъялом», — шуиз со. Куиськонлы сӥземын луоз 22-тӥ шуркынмонэ Ува ёросысь Узей-Тукля гуртын «Ткачество как бренд Удмуртии» котырес ӝӧк. Ужрад «Дома ремёсел — новые культурные институции» тодосъя но ужъя Росси конференци улсын радъяське. Удмуртиын со 2016-тӥ арын 22-тӥ шуркынмонысен 24-тӥ шуркынмонозь ортчоз. Котырес ӝӧкын нимаз ивортон лэсьтоз Людмила Буянова но. «Мон куиськон сярысь верало. Кыӵе аспӧртэмлыксы лымшор но уйпал удмуртъёслэн куиськоназы. Марлэсь куиськизы, кыӵе станокъёс вал. Со сяна, верало на кыӵе бадӟым ужъёс центрамы быдэстӥм, малы куиськонэз бырйим», — вераз Людмила Буянова. Солэн верамезъя, калыкмы трос но аспӧртэмлыко куиськиз, пӧртэм техникаосын ужаз. Пӧлазы пиосъёс но трос куисько вылэм, вашкала аръёсы кунгож сьӧрын но куиськонъя вормисе потало вылэм. «Куиськон зэмзэ но Удмуртилэн брендэз луыны быгатэ. Костюмъёсмы но асьмелэн туж узыр лэсьтэмын ук, эшшо ик куыса», — вера Буянова. Конференциын нырысьсэ ӝутэмын луозы Кибашлыослэн юртъёссылэн лулчеберетъя выль юртъёс сямен интызы сярысь ужпумъёс. Ужрад Удмуртиысь Чеберлыко киужъёсъя йӧскалык центрлы 25 ар тырмон нуналъёсы ортче. Отчы Россиысь лулчеберетъя министерствоысь, Калык творчествоя кун юртысь ӧнерчиос, Удмуртиысь, Комиысь, Марий Элысь, Саха элькунысь, Татарстанысь, Мордовиысь, Коми-Пермяк округысь, Архангельск, Киров, Тверь улосвылъёсысь но мукет интыосысь ыстэм муртъёс вуозы. Тодады вайытом, 2013-тӥ арын Удмуртиысь 10 муниципал кылдытэтъёсын лулчеберетъя но дышетонъя «Удмурт куиськонъя мастерской» ӵектос быдэсъяськиз. Отчы Ува ёросысь Узей-Тукля гуртысь кибашлыослэн юртсы но пыриськиз. Ӵектос улсын 200-лэсь трос адями дышетэмын вал.  Тегъёс: Лулчеберет Ижкар Удмуртия кибашлыос  